Վարչապետ Նիկոլ Փաշինեանի հրապարակային հրահանգէն երկու ժամ ետք, Հայաստանի ոստիկանութիւնը եւ Ազգային անվտանգութեան ծառայութեան աշխատակիցները պիտի չներխուժեն օլիկարգներու բնակարանները, դուրս պիտի չբերեն զանոնք իրենց պալատներէն ու պիտի չպառկեցնեն զանոնք փողոցները ու մայթերու վրայ: Այդպէս բան չի՛ կրնար ըլլալ: Ուրեմն, այդպիսի հրահանգ պէտք չէ տալ: Կ՛ակնկալենք մեր երկրի վարչապետէն՝ ժողովրդային յեղափոխութեան յաջողութիւնը երաշխաւորելու ծանրագոյն պատասխանատուութիւնը ստանձնած ղեկավարէն՝ գրգռութիւններու չենթարկուիլ, պաղարիւնութիւնը պահել եւ իր ստորադասներէն պահանջել, որ իրենց աշխատանքը տանին մասնագիտօրէն՝ բացառապէս օրէնքի սահմաններուն մէջ մնալով: